钦定古今图书集成/明伦汇编/官常典/第092卷 > 燕懿王德昭
## 钦定古今图书集成/明伦汇编/官常典/第092卷 > 燕懿王德昭

按《宋史宗室传》，太祖四子，长滕王德秀，次燕懿王德
昭，次舒王德林，次秦康惠王德芳。德秀、德林皆早亡，
徽宗时追赐名及王封。按本传，德昭字日新，母贺
皇后，乾德二年出阁。故事，皇子出阁即封王。太祖以
德昭冲年，欲其由渐而进，授贵州防御使。开宝六年授兴元尹、山南西道节度使、检校太傅、同中书门下
平章事，终太祖之世，竟不封以王爵。太宗太平兴国
元年，改京兆尹，移镇永兴，兼侍中，始封武功郡王，诏
“与齐王廷美，自今朝会宜班宰相之上。”三年二月，娶
太子太傅王溥女，封韩国夫人。是冬，郊祀，加检校太
尉。四年，从征幽州，军中尝夜惊，不知上所在，有谋立
德昭者，上闻不悦。及归，以北征不利，久不行太原之
赏，德昭以为言。上大怒曰：“待汝自为之，赏未晚也。”德
昭退而自刎。上闻惊悔，往抱其尸大哭曰：“痴儿何至
此邪！”赠中书令，追封魏王，赐谥。后改吴王，又改越王。
德昭喜愠不形于色。真宗即位，赠太傅。乾兴初，加赠
太师。子五人：惟正、惟吉、惟固、惟忠、惟和。